PATVIRTINTA

Rokiškio mokyklos-darželio ,,Ąžuoliukas“ direktoriaus 2025 m. sausio 20 d. įsakymas Nr. V-9

**ROKIŠKIO MOKYKLOS-DARŽELIO „ ĄŽUOLIUKAS“ MOKINIŲ MOKYMOSI PASIEKIMŲ VERTINIMO, MOKINIŲ PAŽANGOS STEBĖSENOS IR VERTINIMO REZULTATŲ PANAUDOJIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Rokiškio mokyklos-darželio (toliau – Mokyklos-darželio) mokymosi pasiekimų vertinimo, pažangos stebėsenos ir vertinimo rezultatų panaudojimo tvarkos aprašas (toliau – Tvarkos aprašas) parengtas, vadovaujantis:
   1. Priešmokyklinio, pradinio, pagrindinio ir vidurinio ugdymo bendrąja programa, patvirtinta Lietuvos respublikos švietimo, mokslo ir sporto ministro 2022 m. rugpjūčio 24 d. įsakymu Nr. V-1269;
   2. Mokinių, kurie mokosi pagal bendrojo ugdymo programas, mokymosi pasiekimų ir vertinimo rezultatų tvarkos aprašu, patvirtintu Lietuvos respublikos švietimo, mokslo ir sporto ministro 2023 m. rugpjūčio 31 d. įsakymu Nr. V-1125;
   3. Nuosekliojo mokymosi pagal bendrojo ugdymo programas tvarkos aprašo, patvirtinto Lietuvos respublikos švietimo, mokslo ir sporto ministro 2005 m. balandžio 5 d. įsakymo Nr. ISAK556, pakeitimu, patvirtintu Lietuvos respublikos švietimo, mokslo ir sporto ministro 2023 m. liepos 19 d. įsakymu Nr. V-982.
   4. Pažymėjimų ir brandos atestatų išdavimo tvarkos aprašu, patvirtintu Lietuvos respublikos švietimo, mokslo ir sporto ministro 2007 m. vasario 20 d. įsakymo Nr. ISAK-236 redakcija, patvirtinta Lietuvos respublikos švietimo, mokslo ir sporto ministro 2022 m. gruodžio 23 d. įsakymu Nr. V-2001.
2. Tvarkos aprašas apibrėžia Rokiškio mokyklos-darželio „Ąžuoliukas“ pradinių klasių mokinių mokymosi pasiekimų vertinimo tikslus ir būdus, vertinimo lygmenis ir principus, mokinių įgytų kompetencijų vertinimą ir vertinimo rezultatų panaudojimo tvarką. Šiame Tvarkos apraše mokinių mokymosi pasiekimai apima ir mokymosi pažangą, tai yra mokinio nuolatinį augimą ir judėjimą išsikeltų mokymosi tikslų link, bei ugdymo rezultatus, kurie atspindi mokinių įgytas kompetencijas.
3. Mokinio įgytų kompetencijų vertinimas yra integrali ugdymo proceso dalis. Vertinimas suprantamas kaip mokytojo ir mokinio tarpusavio sąveika, kurios metu kaupiama informacija apie mokinio mokymąsi, pažangą ir įvairiais būdais teikiamas grįžtamasis ryšys mokiniui apie jo pasiekimus, pateikiamos rekomendacijos dėl tolesnio mokymosi.
4. Tvarkos apraše naudojamos sąvokos:
   1. **Įvertinimas** – vertinimo proceso rezultatas, konkretus sprendimas apie mokinio pasiekimus ir padarytą pažangą.
   2. **Įsivertinimas** – paties mokinio ugdymosi proceso, pasiekimų ir pažangos stebėjimas, vertinimas ir apmąstymas, nusimatant tolesnius mokymosi žingsnius.
   3. **Vertinimo informacija** – įvairiais būdais iš įvairių šaltinių surinkta informacija apie mokinio mokymosi patirtį, jo pasiekimus ir daromą pažangą (žinias ir supratimą, gebėjimus, nuostatas).
   4. **Individualios pažangos vertinimas** – vertinimo principas, pagal kurį lyginami dabartiniai mokinio pasiekimai su ankstesniaisiais, stebima ir vertinama daroma pažanga.
   5. **Vertinimo kriterijai** – pradinio ugdymo bendrųjų programų reikalavimus atitinkantys, individualiose mokytojų vertinimo metodikose numatyti užduočių atlikimo kriterijai.
   6. **Kompetencija** – gebėjimas atlikti tam tikrą veiklą, remiantis įgytų žinių, mokėjimų, įgūdžių, vertybinių nuostatų visuma.
   7. **Vertinimo būdai:**

4.7.1. **Formuojamasis ugdomasis vertinimas** – nuolatinis vertinimas ugdymo proceso metu, kuriuo siekiama operatyviai suteikti detalią informaciją apie tolesnio mokinio mokymosi bei tobulėjimo galimybes, numatant mokymosi perspektyvą, pastiprinant daromą pažangą. Formuojamasis vertinimas skatina mokinius mokytis analizuoti esamus pasiekimus ar mokymosi spragas, sudaro galimybes mokiniams ir mokytojams geranoriškai bendradarbiauti.

4.7.2. **Apibendrinamasis vertinimas** – vertinimas, naudojamas baigus programą.

5. Jo rezultatai, vertinimo tikslai:

5.1. padėti mokytis. Vertinimas ugdymo procese skirtas informacijai formaliai patvirtina mokinio pasiekimus ugdymo programos pabaigoje.

**II SKYRIUS**

**MOKINIŲ MOKYMOSI PASIEKIMŲ VERTINIMO TIKSLAI ,**

**NUOSTATOS IR BŪDAI**

6. Išskiriami trys pagrindiniai mokinių mokymosi pasiekimų apie mokinių pasiekimus kaupti. Sukaupta informacija padeda suprasti, kaip formuojasi prasminiai ryšiai tarp mokinio turimos ir naujai įgytos patirties, apmąstyti mokymosi eigą, sėkmių ir nesėkmių priežastis. Šios informacijos pagrindu mokytojo teikiamas grįžtamasis ryšys padeda mokiniui kryptingai mokytis bei įveikti nesėkmes. Šis tikslas įgyvendinamas kasdienio ugdymo praktikoje, taikant įvairias vertinimo bei įsivertinimo strategijas bei metodus.

7. Pripažinti ir sertifikuoti rezultatus. Šiuo tikslu siekiama nustatyti mokinių mokymosi pasiekimų lygį pasibaigus tam tikram mokymosi laikotarpiui ( pusmečiui, baigus programos dalį arba visą programą). Šiam tikslui pasiekti kaupiama informacija apie mokinio pasiekimus konkrečiu laikotarpiu;

7.1. valdyti ugdymo proceso kokybę. Šis tikslas orientuotas į mokyklos veiklos tobulinimą ir yra būtinas mokyklos, savivaldybės, regiono, šalies ar tarptautinio lygmens sprendimams priimti.

8. Vertinimas grindžiamas šiuolaikine mokymosi samprata, amžiaus tarpsnių psichologiniais ypatumais, individualiais mokinio poreikiais, atitinka ugdymo(-si) tikslus. Vertinama tai, kas buvo numatyta pasiekti ugdymo procese: mokinių žinios ir supratimas, bendrieji ir dalyko gebėjimai, vertybinės nuostatos, kompetencijos.

9. Vertinimas pozityvus ir konstruktyvus – vertinama tai, ką mokinys jau išmoko, nurodomos spragos ir padedama jas ištaisyti. Vertinama individuali mokinio pažanga – mokinio dabartiniai pasiekimai lyginami su ankstesniaisiais.

10. Vertinimas objektyvus ir veiksmingas – siekiama kuo didesnio vertinimo patikimumo; remiamasi išsilavinimo standartais, naudojami įvairūs vertinimo informacijos šaltiniai, taikomos modernios vertinimo metodikos ir vertinimo informacijos pateikimo būdai (aplankai, aprašai, komentarai, kompiuterinės priemonės).

11. Vertinimas atviras ir skaidrus: mokiniai, jų tėvai (globėjai, rūpintojai) informuojami apie vertinimo kriterijus ir procedūras. Mokslo metų pradžioje klasės (ar dalyko) mokytojas supažindina mokinius, jų tėvus (globėjus, rūpintojus) su vertinimo nuostatomis, principais ir būdais, aptaria informacijos teikimo formas.

12. Mokymosi pasiekimų vertinimo tikslams įgyvendinti naudojami formuojamasis ir apibendrinamasis vertinimo būdai.

13. Formuojamasis vertinimas užtikrina svarbiausio mokinių pasiekimų vertinimo tikslo – padėti mokytis – įgyvendinimą. Formuojamasis vertinimas apibrėžiamas kaip cikliškas mokymo(si) metu gaunamos mokymosi informacijos panaudojimas tolesniam mokymui ir mokymuisi planuoti ar koreguoti. Formuojamasis vertinimas apima:

13.1. esamos mokymosi situacijos diagnozavimą, siekiant tikslingai pasirinkti tinkamą mokymo strategiją, mokymosi turinį, mokinių veiklą ir kt.;

13.2. sąlygų mokiniams mokytis ir pademonstruoti, ką jie išmoko, sudarymą, leidžiančių kiekvienam mokiniui atskleisti savo potencialą;

13.3.tolesnį mokymąsi, skatinančio grįžtamojo ryšio teikimą. Grįžtamasis ryšys konkretus ir orientuojamas į mokinio atliekamą užduotį, teikia kokybinę informaciją, galinčią padėti mokiniui geriau atlikti jo darbą;

13.4. sąlygų mokiniams mokytis su bendraklasiais ir iš bendraklasių užtikrinimą;

13.5. mokinių skatinimą permąstyti savo mokymosi patirtį ir įsivertinti pasiektą rezultatą.

14. Apibendrinamasis vertinimas siejamas su mokymosi pasiekimų pripažinimu, juo siekiama nustatyti atliktos užduoties ir veiklos kokybę tam tikro standarto atžvilgiu. Apibendrinamasis vertinimas visuomet atliekamas pasibaigus tam tikram mokymosi etapui. Instituciniu lygmeniu išskiriamas mokyklos vidinis ir išorinis apibendrinamasis vertinimas.

15. Vidinis apibendrinamasis vertinimas skirstomas į:

15.1. trumpesnio periodo apibendrinamąjį vertinimą, kai mokiniai atsiskaito už sutartos apimties mokymosi laikotarpį. Trumpesnio periodo vertinimus mokytojas suplanuoja rengdamas dalyko ilgalaikį planą, įvertinimus mokytojas pateikia komentaru gali nurodyti darbo lygį;

15.2. ilgesnio periodo apibendrinamąjį vertinimą, kai mokytojas apibendrina ilgesnio periodo rezultatus ir įvertina mokinio darbą per pusmetį arba mokslo metus. Apibendrinamajam vertinimui naudojami pasiekimų lygiai.

16. Tinkamai įgyvendinamas apibendrinamasis vertinimas:

16.1. yra prasmingas, kai visos suinteresuotos pusės, įskaitant mokinius ir jų tėvus (globėjus, rūpintojus), aiškiai supranta, kokia mokymosi rezultatų prasmė, ką reiškia gauti mokymosi rezultatai, ką reikėtų daryti toliau;

16.2. atitinka bendrosiose programose suformuluotus tikslus, apibrėžiančius, ką mokiniai turi mokėti, suprasti ir gebėti atlikti naudodami įgytas žinias;

16.3. remiasi kriterijais ir pasiekimų lygių aprašais. Siekdami mokinių mokymosi rezultatų palyginamumo, mokytojai vienodai interpretuoja pasiekimų lygių reikalavimus;

16.4. tikrinama mokinių mokymosi pažanga kelis kartus ir skirtingais vertinimo įrankiais; sprendimas apie mokinių gebėjimus grindžiamas daugiau nei vienu vertinimo būdu;

16.5. vadovaujamasi aiškia vertinimo skale, aiškia visoms suinteresuotoms pusėms, vertinat tai ką mokinys atliko, o ne už tai, ko neatliko. Apibendrinamojo vertinimo mokinių pasiekimų vertinimo lygmenimis skalė (1 priedas);

16.6. remiamasi per tam tikrą laikotarpį sukauptais mokymosi pasiekimų įrodymais.

17. Trimestro arba pusmečio (mokslo metų) mokinių pasiekimai apibendrinami vertinant mokinio padarytą pažangą, orientuojantis į bendrosiose programose aprašytus mokinių pasiekimų lygių požymius atsižvelgiant į bendrųjų programų mokomųjų dalykų skyriuose Pasiekimų sritys ir raida apibrėžtus pasiekimų lygmenų požymius, įrašant dalyko pasiekimų lygmenį elektroniniame dienyne TAMO.

18. **Mokiniui, besimokančiam** pagal pradinio ugdymo programą, II pusmečio arba 3 trimestro mokymosi pasiekimų įvertinimas laikomas metiniu. Trimestrų arba pusmečių ir metinio vertinimo lygiai: slenkstinis, patenkinamas, pagrindinis, aukštesnysis, nepatenkinamas (nepatenkinamas trimestro/dalyko įvertinimas tuo atveju, jei mokinys be pateisinamos priežasties nelankė mokyklos ir neatliko tuo laikotarpiu skirtų vertinimo užduočių (pvz., kontrolinių darbų ir kt.), nepademonstravo pasiekimų, numatytų pradinio ugdymo bendrosiose programose. Jei mokinys neatliko per trimestrą/ pusmetį skirtų vertinimo užduočių dėl pateisintų priežasčių (pvz., ligos), fiksuojamas įrašas „atleista“ („atl.“). Jei pasibaigus ugdymo procesui skirtos užduotys suteikia mokiniui, kurio mokymosi pasiekimai mokantis pagal dalyko programą fiksuoti nepatenkinamu metiniu įvertinimu, galimybę pasiekti ne žemesnį kaip slenkstinį mokymosi pasiekimų lygį, nustatytą bendrosiose programose (toliau – papildomas darbas), tai papildomo darbo įvertinimas laikomas metiniu („Dėl nuosekliojo mokymosi pagal bendrojo ugdymo programas tvarkos aprašo patvirtinimo“ pakeitimo 2023 m. liepos 19 d. Nr. V-982).

19. Dorinis ugdymas (tikyba, etika), šokis, teatras – įsk.

20. Vaiko gerovės komisijos sprendimu mokinių, ugdomų pagal individualizuotą programą, pusmečių (mokslo metų) pasiekimai vertinami taip: įsk., neįsk.

21. Atskirais trimestrais arba pusmečiais ar visus mokslo metus atleistiems nuo fizinio ugdymo pamokų mokiniams fiksuojamas įrašas „atl.“.

22. Baigus pradinio ugdymo programą klasės mokytojas rengia Pradinio ugdymo programos baigimo pasiekimų ir pažangos vertinimo aprašą.

23. 4 klasės mokinys, turintis bent vieno dalyko nepatenkinamą metinį (po papildomo darbo, jei buvo skirtas) įvertinimą, paliekamas kartoti ugdymo programos pradinio ugdymo programos baigiamojoje klasėje.

24. Išorinį apibendrinamąjį vertinimą organizuoja Nacionalinė švietimo agentūra, kuri vykdo nacionalinius mokinių pasiekimų patikrinimus (toliau – NMPP) ugdymo kokybės valdymo tikslais. NMPP rezultatų pagrindu priimami vadybiniai sprendimai, susiję su pedagogų kvalifikacijos tobulinimo poreikiu, ugdymo organizavimu, mokymosi priemonių kokybes ar kitais klausimais.

25. Siekdama geresnės ugdymo kokybės, mokykla taiko mokinių pasiekimų stebėsenos sistemą.

**III SKYRIUS**

**MOKINIŲ MOKYMOSI PASIEKIMŲ VERTINIMO LYGMENYS**

26. Vertinimas mokykloje įgyvendinamas asmeniniu (mokinio), tarpasmeniniu (kelių mokinių), bendruomeniniu (klasės ir mokyklos) lygmenimis, kurie dera tarpusavyje ir sudaro bendrą sistemą.

27. Asmeninis (mokinio) lygmuo apima mokinio konkrečių mokymosi pasiekimų įsivertinimą. Įsivertinimas yra planuojamas ir įgyvendinimas padedant mokytojui. Įsivertinimo metodus bei priemones mokytojas pasirenka, atsižvelgdamas į individualius mokinio poreikius, polinkius bei galimybes. Mokinių įsivertinimas ir ilgalaikis pažangos stebėjimas ugdo savivaldaus mokymosi gebėjimus.

28. Tarpasmeninis (kelių mokinių) lygmuo apima mokinių tarpusavio įsivertinimą pagal konkrečias kompetencijas. Į(si)vertinimas yra planuojamas ir įgyvendinamas padedant mokytojui. Įsivertinimo metodus bei priemones mokytojas pasirenka, atsižvelgdamas į mokinių tarpusavio santykius, darbo mažesnėse ar didesnėse grupėse patirtį, grupių dinamiką ir kitas svarbias porų ir / ar grupių charakteristikas.

29. Bendruomeninis klasės lygmuo apima mokytojo planuojamą ir įgyvendinamą mokinių pasiekimų vertinimą, siekiant visų trijų tikslų – padėti mokytis, pripažinti ir sertifikuoti rezultatus, valdyti mokymo(si) kokybę. Mokinių pasiekimų vertinimo būdus, metodus bei priemones mokytojas pasirenka, atsižvelgdamas į mokymo(si) tikslus, konkretaus mokomojo dalyko specifiką. Siekdamas adekvataus ir veiksmingo kompetencijų vertinimo, mokytojas atsižvelgia į visos klasės ir kiekvieno mokinio poreikius, polinkius bei galimybes ir prasmingai derina visus vertinimo būdus. Mokytojas įgyvendina kompetencijomis grįstus uždavinius pasiūlydamas mokiniams atlikti užduotis, atskleidžiančias kompetencijų raišką.

30. Bendruomeninis mokyklos lygmuo siekti, kad šis Aprašas derėtų su nacionalinio lygmens dokumentais. Siekdami diegti mokslu grįstą pažangią mokinių pasiekimų vertinimo praktiką, pedagoginės bendruomenės nariai bendradarbiaudami tobulina profesines kompetencijas, kolegialiai priima sprendimus, drauge kuria bei palaiko vertinimo kultūrą bendruomenėje.

**IV SKYRIUS.**

**MOKINIŲ ĮGYTŲ KOMPETENCIJŲ VERTINIMAS**

31. Mokiniai kompetencijas ugdosi visoje Mokyklos-darželio veikloje atlikdami užduotis pamokų metu ir dalyvaudami įvairiose ugdomosiose veiklose. Vertindami mokinių įgytas kompetencijas, mokytojai vadovaujasi nuostatomis, kad:

31.1. ugdant mokinių kompetencijas jos vertinamos kartu su dalykiniais pasiekimais;

31.2. mokinių kompetencijos, įgytos dalyvaujant socialinėse, pilietinėse, kultūrinėse ir kitose ugdomosiose veiklose, vertinamos kaupiant mokinio darbų vertinimo aplanką, fiksuojant mokinių pasiekimų informaciją dienyne;

31.3. mokinio įgytoms kompetencijoms vertinti naudojami formuojamojo ir apibendrinamojo vertinimo būdai. Formuojamasis mokinio įgytų kompetencijų vertinimas skatina individualią pažangą ir kompetencijų ugdymą, todėl jam ugdymo procese mokytojas skiria daugiausia laiko ir dėmesio. Sukaupta informacija ir kiti mokinių įgytų kompetencijų įrodymai tam tikro mokymosi etapo pabaigoje apibendrinami rašytiniu komentaru.

32. Planuojant mokinių įgytų kompetencijų vertinimą mokytojas numatomo mokymosi kelią, vedantį ugdymo siekinių link: pradedama nuo ugdymo siekinio įvardijimo ir jo suskaidymo į mažesnius žingsnius, kurie mokiniams padėtų artėti prie iš(si)kelto tikslo, po to planuojamas mokymosi turinys, numatant mokymosi užduotis ir parenkant veiklas:

32.1. ugdymo siekinių numatymas – vadovaujantis bendrosiomis programomis ir atsižvelgiant į mokinių mokymosi poreikius, klasės kontekstą ir mokyklos kultūrą, mokytojas apibrėžia konkrečius ugdymo siekinius. Mokytojas numato, kokie mokymosi požymiai parodys, kad mokiniai, sėkmingai įveikdami mažesnius žingsnius, kryptingai juda link užsibrėžto siekinio;

32.2. mokymosi užduočių ir veiklų parinkimas – mokinių įgytų kompetencijų ugdymo pagrindas yra prasmingos veiklos ir užduotys. Jomis laikomos probleminės, tiriamosios, analitinės, projektinės ir kt. užduotys bei veiklos. Joms įgyvendinti mokytojas pasitelkia įvairius mokymosi šaltinius bei aplinkas, svarstomi mokiniams aktualūs klausimai bei problemos ir mokomasi skirtingose aplinkose. Jų išdava – mokinių priimti ir praktiškai taikomi sprendimai. Tokio pobūdžio užduotys ir veiklos ugdo aukštesnio lygmens mąstymą, padeda užtikrinti dermę tarp ugdymo siekinių, mokymosi veiklų bei vertinimo.

33. Mokinio įgytoms kompetencijoms vertinti svarbus veiksmingas grįžtamasis ryšys, kuomet mokytojas mokiniui teikia informaciją apie jo pasiekimus ir mokymosi kelią ugdymo (pamokų) metu ir dalyvaujant socialinėse, pilietinėse, kultūrinėse bei kitose mokyklos ugdomosiose veiklose. Grįžtamasis ryšys yra abipusis, todėl teikdamas grįžtamąjį ryšį mokytojas palaiko mokinius, skatina būti atvirus, ieškoti, nebijoti klysti. Mokiniui svarbu sužinoti, ką ir kaip jam reikėtų tobulinti savo mokymosi procese, kad darytų pažangą ir gerėtų jo mokymosi pasiekimai:

33.1. grįžtamąjį ryšį mokytojas teikia įvairiomis formomis (žodžiu, raštu, neverbaline kalba) ir skatinta mokinį pasitikėti savo jėgomis, siekti geresnių rezultatų, motyvuoja mokytis;

33.2. teikiant grįžtamąjį ryšį mokytojas pasitelkia kaupiamojo vertinimo įrankį, fiksuojantį kompetencijos augimą ,,Mokinio asmeninės pažangos vertinimo segtuvą“. Jo formą pasirenka mokytojai (skaitmeninis ar paprastas).

**V SKYRIUS**

**MOKINIŲ MOKYMOSI PASIEKIMŲ APIBENDRINTŲ VERTINIMO REZULTATŲ PANAUDOJIMAS**

34.Direktoriaus pavaduotoja ugdymui, skyriaus vedėja vykdo mokinių ilgalaikio apibendrinamojo vertinimo pasiekimų stebėseną, kartu su mokytojais analizuoja pusmečių rezultatus, atlieka lyginamąją analizę. Atsižvelgiant į gautus duomenis, priima sprendimus dėl konkrečių mokinių pasiekimų gerinimo plano sudarymo ir jo įgyvendinimo.

35. NMPP, mokyklos vykdytų patikrų rezultatai, mokinių pasiekimų pusmečių ir metiniai vertinimai analizuojami mokytojų tarybos ar metodinių grupių susirinkimuose, atskirų klasių mokytojų pasitarimuose, prireikus Vaiko gerovės komisijoje.

36. Mokytojas, remdamasis vertinimo metu gauta informacija apie mokinių pažangą, koreguoja ugdymo procesą, numato priemones mokymosi pažangai užtikrinti.

**VI SKYRIUS**

**MOKINIŲ MOKYMOSI PASIEKIMŲ VERTINIMO PRINCIPAI**

37**.** Mokinių pasiekimų vertinimo esmė – padėti mokiniui mokytis ir tobulėti. Mokinių pasiekimų vertinimas grindžiamas atvirumu, nešališkumu, visų mokyklos bendruomenės narių bendravimu ir bendradarbiavimu.

38. Vertinant mokinių pasiekimus laikomasi nuostatos, jog kiekvienas mokinys gali augti ir tobulėti, kai jam sudaromos jo poreikius atitinkančios sąlygos bei teikiama reikalinga pagalba.

39. Vertinami yra mokinių pasiekimai, todėl vertinimas negali būti suprantamas kaip apdovanojimo ar drausminimo priemonė.

40. Mokinių pažanga skatinama asmeninio tobulėjimo. Vertinant vengiama mokinių lyginimo tarpusavyje.

41. Mokytojas, planuodamas, organizuodamas ir įgyvendindamas mokinių mokymosi pasiekimų vertinimą:

41.1.vadovaujasi Pedagogų etikos kodeksu, patvirtintu Lietuvos Respublikos švietimo ir mokslo ministro 2018 m. birželio 11 d. įsakymu Nr. V-561 „Dėl Pedagogų etikos kodekso patvirtinimo“;

41.2. ugdymo procese taiko adekvačius mokinių mokymosi pasiekimų stebėsenos ir vertinimo metodus;

41.3. kuria ir palaiko į mokymąsi orientuotą vertinimo kultūrą;

41.4. kolegialiai sprendžia mokinių įgytų kompetencijų vertinimo klausimus;

41.5. nuolat reflektuoja savo mokymo, mokinių mokymosi pasiekimų ir įgytų kompetencijų vertinimo praktikas, jų pridėtinę vertę kiekvieno mokinio mokymuisi;

41.6. tobulina instrumentus, padedančius įvertinti mokinių mokymosi pasiekimus ir įgytas kompetencijas;

41.7. aptaria su mokiniais akademinio sąžiningumo klausimus ir galimas pasekmes nesilaikant sąžiningumo principo;

41.8. teikia informaciją ir išsamiai paaiškina tėvams (globėjams, rūpintojams) apie mokinių mokymosi pasiekimus ir problemas;

41.9. vertinimo proceso metu gerbia mokinių privatumą ir išlaiko konfidencialumą;

41.10. tinkamai tvarko mokinių mokymosi pasiekimų stebėsenos ir vertinimo duomenis.

**VII SKYRIUS**

**MOKINIŲ PAŽANGOS FIKSAVIMAS**

42. Įvertinimai (komentarai) fiksuojami el. dienyne.

43. Mokiniams, kurie mokosi pagal pritaikytas ar individualizuotas programas, mokymosi pasiekimai ir pažanga vertinami pagal šiose programose numatytus pasiekimų kriterijus.

44. Vertinimo informacijos teikimas:

44.1. mokytojas mokiniams nuolat teikia informaciją apie jų mokymąsi ir pažangą, ką jie jau pasiekė ir ką turėtų daryti, kad jų pasiekimai būtų geresni. Mokinių pasiekimai viešai tarpusavyje nelyginami; stebima ir vertinama konkretaus mokinio daroma pažanga, lyginant ankstesnius jo pasiekimus su dabartiniais;

44.2. informacija mokiniams gali būti teikiama žodžiu ir raštu. Raštu komentarai rašomi į sąsiuvinius, testų lapuose, įvertinant savarankiškus, kūrybinius ir kitus darbus, elektroninėse pratybose. Komentaras turėtų būti: pozityvus, pripažįstantis atlikto darbo vertę; palaikantis vaiko pastangas; jame turi atsispindėti vertinimo kriterijai; nurodytos taisytinos vietos; pasiūlyta, kaip galima būtų pagerinti darbą;

44.3. informacija apie mokymosi rezultatus (kontrolinių, testų, ir kitų užduočių atlikimo) mokiniams ir tėvams (globėjams, rūpintojams ) teikiama trumpais komentarais, nurodant taškais arba pateikiant procentinę išraišką;

44.4. tėvams (globėjams, rūpintojams) informacija apie vaiko mokymosi pasiekimus mokytojas pateikia elektroniniame dienyne, individualių pokalbių metu;

44.5. ne rečiau kaip 2 kartus per mokslo metus (po I pusmečio ir mokslo metų pabaigoje) organizuojami trišaliai (klasės vadovas, mokinys, jo tėvai (globėjai, rūpintojai) susitikimai, kurių metu aptariama mokymosi pažanga, mokymosi lūkesčiai, mokymosi poreikiai, numatomi būdai mokymosi pažangai gerinti. Prireikus ar iškilus mokymosi sunkumams tėvai (globėjai, rūpintojai) gali būti dažniau kviečiami individualiai konsultacijai, informuojami TAMO žinute ar telefonu, gali būti organizuojamas grįžtamasis trišalis susitikimas;

44.6. nuotolinio ugdymo laikotarpiu mokytojai stebi ir fiksuoja mokinių mokymosi pažangą sinchroniniu būdu vykstančiose pamokose, veiklose ir analizuodamas mokinių atliktus darbus Office 365 Teams aplinkoje.

**VII SKYRIUS**

**BAIGIAMOSIOS NUOSTATOS**

45.Tvarkos aprašo vykdymą kontroliuoja Mokyklos-darželio direktorius ir direktoriaus pavaduotojas ugdymui, skyriaus vedėjas.

46. Tvarkos aprašas skelbiamas Mokyklos-darželio internetinėje svetainėje.

47. Tvarkos aprašas gali būti keičiamas, papildomas pasikeitus teisės aktams, kitiems Mokyklos-darželio veiklą reglamentuojantiems dokumentams.

48. Vadovaudamasi šiuo Tvarkos aprašu, kolegialumo ir bendradarbiavimo principais, Mokykla-darželis rengia kitus su mokinių mokymosi pasiekimų vertinimu susijusius dokumentus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_